Ir-Regolament Tal-Kummissjoni (KE) Nru 2602/2000
tas-17 ta' Novembru 2000
li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 2494/95 dwar livelli minimi għat-trattament ta' tnaqqis fil-prezzijiet fl-Indiċi Armonizzat ta' Prezzijiet għall-Konsumatur
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2494/95 tat-23 ta' Ottubru 1995 dwar indiċi armonizzati ta' prezzijiet għall-konsumatur [1], u partikolarment l-Artikolu 4 flimkien ma' l-Artikolu 5(3) tiegħu,
Wara li kkonsultat lill-Bank Ċentrali Ewropew [2],
Billi:
(1) Bis-saħħa ta' l-Artikolu 5(1)(b) tar-Regolament (KE) Nru 2494/95, kull Stat Membru huwa meħtieġ jibni Indiċi Armonizzat tal-Prezzijiet għall-Konsumatur (HICP), li jibda mill-indiċi għal Jannar 1997.
(2) Hemm lok konsiderevoli għal differenzi proċedurali fit-trattament ta' roħs fil-prezzijiet u r-relazzjoni bejn ir-roħs tal-prezzijiet u l-prezz tax-xiri. Metodoloġija armonizzata għat-trattament ta' roħs fil-prezzijiet fl-HICP hija meħtieġa sabiex tiżgura li l-HICP li jirriżultaw, jissodisfaw il-ħtieġa ta' paragunabilità skond l-Artikolu 4 tar-Regolament (KE) Nru 2494/95. Hija għandha wkoll ittejjeb il-kredibilità u r-rilevanza tagħhom.
(3) Prezzijiet użati fl-HICP għandhom ikunu l-prezzijiet tax-xiri, attwalment imħallsa mill-familji biex jixtru oġġetti u servizzi individwali fi transazzjonijiet monetarji, inkluż kull taxxa mnaqqsa s-sussidji fuq il-prodott, wara tnaqqis għal skonti fuq xiri bl-ingrossa jew barra l-aqwa żmien tal-bejgħ mill-prezzijiet jew ħlasijiet normali, u eskluż l-ispejjeż fuq imgħax jew servizzi miżjuda skond arranġamenti ta' kreditu u spejjeż oħra frott riżultat ta' nuqqas ta' ħlas fil-perjodu indikat fiż-żmien li fih ikunu saru x-xirjiet.
(4) F'każ ta' bidliet fl-ispeċifikazzjonijiet, il-prezzijiet għandhom jiġu trattati skond ir-regoli li għandhom x'jaqsmu ma' l-aġġustament tal-kwalità li jinsabu fir-Regolament tal-Kummissjoni (KE) Nru 1749/96 tad-9 ta' Settembru 1996 dwar miżuri inizjali ta' implimentazzjoni tar-Regolament tal-Kunsill (KE) Nru 2494/95 dwar indiċi armonizzati ta' prezzijiet għall-konsumatur [3], kif l-aħħar emendat bir-Regolament tal-Kunsill (KE) Nru 1688/98 [4].
(5) Il-miżuri provduti f'dan ir-Regolament huma konformi ma' l-opinjoni tal-Kumitat tal-Programm ta' l-Istatistika (SPC) imwaqqaf bid-Deċiżjoni tal-Kunsill 89/382/KEE, Euratom [5],
ADOTTAT DAN IR-REGOLAMENT:
L-Artikolu 1
Għan
L-għan ta' dan ir-Regolament huwa li jispeċifika t-trattament ta' l-Indiċi Armonizzat tal-Prezzijiet għall-Konsumatur, minn issa 'l quddiem imsejjaħ l-"HICP" dwar tnaqqis fil-prezzijiet għal oġġetti jew servizzi individwali sabiex jiġi żgurat li l-HICP huma ta' min jorbot fuqhom u rilevanti u jilħqu l-ħtiġijiet ta' paragunabilità stabbiliti fl-Artikolu 4 tar-Regolament (KE) Nru 2494/95.
L-Artikolu 2
Prezzijiet għax-xerrej
Sakemm ma jkunx indikat mod ieħor, il-prezzijiet għax-xerrej użati fl-HICP għandhom b'mod ġenerali jqisu r-roħs fil-prezzijiet ta' oġġetti jew servizzi individwali jekk dawn ir-roħs:
(a) jistgħu jkunu attribwiti għax-xiri ta' oġġett jew servizz individwali;
(b) huma disponibbli għal kull konsumatur potenzjali mingħajr l-ebda kondizzjoni speċjali marbuta miegħu (mhux diskriminatorju);
(ċ) huma magħrufa mix-xerrej fiż-żmien meta jidħlu fil-ftehim mal-bejjiegħ biex jixtru l-prodott konċernat; u
(d) jista' jintalab fil-ħin tax-xiri jew f'dak il-perjodu ta' żmien li jiġi wara x-xiri attwali illi jista' jkun mistenni li jkollu influwenza sinifikanti fuq il-kwantitajiet li x-xerrejja jkunu lesti li jixtru.
Partikolarment, roħs fil-prezzijiet ta' oġġetti u servizzi individwali li x'aktarx ikunu jew mistennija li jkunu disponibbli mill-ġdid f'xi post ieħor bi prezzijiet normali għandhom ikunu meqjusa fl-HICP. Prezz normali jfisser il-prezz mingħajr xi kondizzjonijiet jew kwalifiċi u mhux deskritt bħala prezz speċjali.
L-Artikolu 3
Inċentivi
Il-valur tas-suq ta' xi ħaġa offruta temporanjament lill-konsumaturi biex tipperswadihom jixtru prodott partikulari, minn issa 'l quddiem imsejjaħ "inċentivar", jista' jitnaqqas jekk magħruf. Dak il-valur tas-suq għandu jerġa' jkun magħdud fil-ħin meta l-offerta tkun irtirata. Inċentivi fil-forma ta' oġġetti żejda, bħal kwantità żejda tal-prodott konċernat, l-inklużjoni ta' prodott differenti "bla ħlas" u benefiċċji oħra, m'għandux jingħata kas tiegħu jekk ma jkunx sinifikanti.
L-Artikolu 4
Bidla fl-ispeċifikazzjoni
Fejn tinbidel l-ispeċifikazzjoni, il-prezzijiet għandhom jiġu trattati bi qbil mar-regoli dwar tibdil fl-ispeċifikazzjoni, u partikolarment dawk li għandhom x'jaqsmu ma' l-aġġustament tal-kwalità fl-Artikolu 5 tar-Regolament (KE) Nru 1749/96.
L-Artikolu 5
Implimentazzjoni
Id-dispożizzjonijiet ta' dan ir-Regolament għandhom jiġu applikati mill-Istati Membri mhux iktar tard minn Diċembru 2000 u għandhom jidħlu fis-seħħ jew ma' l-indiċi għal Jannar 2001 jew ma' l-indiċi għal Jannar 2002.
L-Artikolu 6
Reviżjoni
1. Bħala miżura transitorja, fejn l-implimentazzjoni tad-dispożizzjonijiet ta' dan ir-Regolament taffettwa r-rata annwali ta' bidla (m/(m-12)) fl-indiċi ta' l-oġġetti kollha b'iktar minn wieħed f'għaxra ta' punt perċentwali imqabbel ma' indiċi li ma jqisx it-tnaqqis fil-prezzijiet, is-serje ta' l-indiċi involuta għandha tiġi riveduta kif xieraq.
2. Dispożizzjonijiet ġenerali li għandhom x'jaqsmu mal-politika tar-reviżjonijiet għall-HICP għandhom ikunu adottati bi qbil mal-proċedura stabbilita fl-Artikolu 14 tar-Regolament (KE) Nru 2494/95, f'liema każ il-miżuri transitorji għandhom jieqfu japplikaw.
L-Artikolu 7
Dħul fis-seħħ
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-17 ta' Novembru 2000.